মিথ্যা বলতে জামায়াতে ইসলামী বরাবরই দক্ষ, এবারের নির্বাচনকে সামনে রেখে আমরা তার চূড়ান্ত উৎকর্ষ দেখতে পাচ্ছি। যুদ্ধাপরাধীর এই খণ্ডিত সংজ্ঞাকে তারা প্রচারণায় নিয়ে এসেছেন জোরেশোরে, যাতে নিজেদের অপরাধ আড়াল করা যায়। কিন্তু তারপরও খোলাসা করছে না জামায়াত, সেই সামরিক যুদ্ধাপরাধীই বা কারা ছিল। কেননা ঝোপ বুঝে কোপ মারবে তারা, সময়সুযোগ মতো ভবিষ্যতে হয়তো বলবে, মিত্র বাহিনীর ভারতীয় সেনাসদস্যরাই যুদ্ধাপরাধী ছিল! তা ছাড়া এতদিনে তারা বুঝে গেছে, বাংলাদেশের ইতিহাস শেখ মুজিবুর রহমানকে বাদ দিয়ে লেখা সম্ভব নয়, বাংলাদেশের স্বাধীনতা-সার্বভৌমত্বের গৌরবগাথা শেখ মুজিবুর রহমানকে বাদ দিয়ে বলা সম্ভব নয়। তাই তারা বরং শেখ মুজিবুর রহমানকেই জামায়াতপন্থী বানানোর জন্যে, দ্বিজাতিতত্ত্বপন্থী বানানোর জন্যে উঠেপড়ে লেগেছেন। আর চাইছে ব্লাসফেমি আইন বাঙালির মাথার ওপর চাপিয়ে দিতে।